Source: http://www.doingbusinessinhungary.com/nehany-lenyeges-jogszabaly
Timestamp: 2014-03-10 16:05:47
Document Index: 29619583

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Magyar Jogszabályok - Doing Business in Hungary | RSM DTM Hungary Adótanácsadó és Pénzügyi Szolgáltató Zrt.
Néhány, a gazdasági társaságokat érintő lényeges jogszabály
2.1. Külföldi gazdasági társaságok fióktelepei és kereskedelmi képviseletei
2.1.1. Fióktelepek
Külföldi vállalkozók fióktelep alapításával is végezhetnek vállalkozási tevékenységet Magyarországon. A fióktelep a külföldi vállalkozás elkülönült, jogi személyiséggel nem rendelkező szervezeti egysége, melyet a magyar cégbíróság vesz nyilvántartásba. A külföldi vállalkozás a fióktelepen keresztül jogosult vállalkozási tevékenységet folytatni, ennek során a hatóságokkal és harmadik személyekkel szemben a fióktelep jár el. A fióktelep jogképes, saját cégneve alatt a külföldi vállalkozás javára szerez jogokat és vállal kötelezettségeket.
A fióktelepet be kell jegyeztetni a cégjegyzékbe. A fióktelep képviseletét a fióktelepnél munkaviszonyban foglalkoztatott, illetve oda kirendelt, vagy tartós megbízási jogviszonyban álló, belföldi lakóhellyel rendelkező személyek láthatják el. A fióktelep képviselői és azok közeli hozzátartozói csak akkor köthetnek a fióktelep tevékenységi körébe tartozó ügyleteket, ha a fióktelep létesítéséről szóló okirat vagy a külföldi székhelyű vállalkozás ezt engedélyezi. A külföldi vállalkozás engedélye szükséges akkor is, ha a fióktelep képviseletére jogosult személy a fiókteleppel azonos tevékenységet folytató más gazdálkodó szervezetben részesedést kíván szerezni, ide nem értve a nyilvánosan működő részvénytársaságban történő részvényszerzést.
A fióktelep vállalkozási tevékenységére, belföldi piaci magatartására a belföldi székhelyű vállalkozásokra vonatkozó szabályok irányadók, könyveit a magyar számviteli szabályoknak megfelelően kell vezetnie. A külföldi vállalkozások pénzügyi tevékenységgel foglalkozó fióktelepeire speciális szabályok vonatkoznak. A munkavállalók a külföldi vállalkozással állnak jogviszonyban, a munkáltatói jogokat a külföldi vállalkozás a fióktelepén keresztül gyakorolja.
A külföldi vállalkozás folyamatosan köteles biztosítani a fióktelep működéséhez, a tartozások kiegyenlítéséhez szükséges vagyont. Az EGT-államnak minősülő államban bejegyzett külföldi vállalkozásnak a magyarországi fióktelepe által folytatott vállalkozási tevékenységhez szükséges ingatlan tulajdonának megszerzéséhez nem szükséges engedély. Egyéb esetben engedély szükséges, hacsak nemzetközi szerződés eltérően nem rendelkezik vagy viszonosság alapján nincs lehetőség az ingatlan megszerzésére.
A külföldi székhelyű vállalkozás és a fióktelep egyetemlegesen és korlátlanul felel a fióktelep tevékenysége során keletkezett tartozásokért. A tartozások végrehajtása során a külföldi vállalkozás valamennyi belföldön található vagyonára végrehajtás vezethető. A felszámolási eljárás közvetlenül a fiókteleppel szemben is kezdeményezhető, a hitelezők a külföldi vállalkozás ellen megindult felszámolási eljárásban is érvényesíthetik követeléseiket.
A fióktelep a cégnyilvántartásból való törléssel szűnik meg. A fióktelep kérelemre történő törlésének nem feltétele a fióktelep köztartozás-mentessége, a megszüntetésről szóló felhívás közzététele vagy annak bizonyítása, hogy a fióktelepen keresztül folytatott tevékenységgel összefüggésben a külföldi vállalkozás ellen Magyarországon hatósági vagy bírósági eljárás nincs folyamatban, ha a külföldi vállalkozás székhelye (bejegyzése) szerinti államnak Magyarországgal nemzetközi szerződése van a polgári és kereskedelmi ügyekre nézve a bírósági joghatóságról és a bírósági határozatok végrehajtásáról, valamint a köztartozások behajtásáról, vagy ha ezeket a kérdéseket európai közösségi jogi szabályozás rendezi.
2.1.2. Kereskedelmi képviselet
A kereskedelmi képviselet a külföldi vállalkozási jogi személyiséggel nem rendelkező szervezeti egysége, működését a cégbejegyzést követően kezdheti meg. A kereskedelmi képviselet által végezhető tevékenységek köre a szerződések külföldi vállalkozás nevében történő közvetítésére, előkészítésére, valamint tájékoztatási, reklám- és propaganda tevékenység végzésére korlátozódik.
A kereskedelmi képviselet saját nevében profit- vagy más bevételszerzéssel járó vállalkozási tevékenységet nem folytathat, de a külföldi vállalkozás nevében és javára megkötheti a képviselet működtetésével összefüggő szerződéseket.
A kereskedelmi képviseletnél történő munkavállalás esetén ugyanazokat a szabályokat kell alkalmazni, mint a fióktelep esetében.
2.2. Társasági jog
A magyar társasági jog elsődleges törvénye a gazdasági társaságokról szóló 2006. évi IV. törvény („Társasági Törvény”). A gazdasági társaságok mellett a Társasági Törvény hatálya az egyesülés elnevezésű kooperációs társasági formára is kiterjed. A Társasági Törvényben található fő társasági formák azonosak az EU országaiban szabályozottakkal, de az EU jogalkotása alapján más társasági formák is léteznek, mint például a Tanács 2137/85/EGK rendeletén alapuló 2003. évi XLIX. törvényben szabályozott európai gazdasági egyesülés („ege”), valamint az európai részvénytársaság (latin nevén Societas Europaea), amelynek szabályozása a Tanács 2157/2001/EGK rendeletén alapul. A magyar társaságok alapítására, a változások átvezetésére és a végelszámolásra vonatkozó eljárási szabályokat elsősorban a cégnyilvánosságról, a bírósági cégeljárásról és végelszámolásról szóló 2006. évi V. törvény („Cégtörvény”) tartalmazza.
2.2.1. A gazdasági társaságokra alkalmazandó általános szabályok
A Társasági Törvény értelmében gazdasági társaságot külföldi és belföldi természetes és jogi személyek, valamint jogi személyiség nélküli gazdasági társaságok alapíthatnak (a továbbiakban „társaság”). A jogi személyek körét a magyar törvények nem sorolják fel tételesen, de a polgári törvénykönyv alapján az állami, önkormányzati, gazdasági, társadalmi és más szervezetek jogi személyiséggel rendelkezhetnek. Nemzetközi szerződés a külföldiek magyar gazdasági társaságban való részvételére eltérő szabályokat állapíthat meg.
A gazdasági társaságokat a legtöbb esetben gazdasági tevékenység folytatására alapítják, azonban társaság bármely a Társasági Törvényben szabályozott társasági formában nem jövedelemszerzésre irányuló közös gazdasági tevékenység folytatására is alapítható és működtethető (nonprofit gazdasági társaság). Nonprofit gazdasági társaság üzletszerű gazdasági tevékenységet csak kiegészítő jelleggel folytathat, a nyereség a tagok (részvényesek) között nem osztható fel.
Törvény a gazdasági társaság alapítását hatósági engedélyhez (alapítási engedély) kötheti, mint például a pénzügyi, biztosítási vagy tőkepiaci tevékenységben érdekelt társaságok esetében, amelyek alapítása a Pénzügyi szervezetek Állami Felügyeletének („PSZÁF”) engedélyéhez kötött. Ha valamely gazdasági tevékenység gyakorlását köti jogszabály hatósági engedélyhez, a gazdasági társaság megalapítható és bejegyezhető, de az engedélyhez kötött tevékenységét csak az engedély birtokában kezdheti meg, illetve végezheti. Képesítéshez kötött tevékenységet, gazdasági társaság csak akkor folytathat, ha e tevékenységben személyesen közreműködő tagjai, munkavállalói, illetve a társasággal kötött tartós polgári jogi szerződés alapján a társaság javára tevékenykedők között legalább egy olyan személy van, aki a jogszabályokban foglalt képesítési követelményeknek igazolt módon megfelel.
A gazdasági társaságoknak és tagjaiknak (részvényeseinek) a Társasági Törvényben nem szabályozott vagyoni és személyi viszonyaira a Polgári Törvénykönyv (a továbbiakban: Ptk.) rendelkezéseit kell megfelelően alkalmazni.
2.2.2. A gazdasági társaságok típusai
A Társasági Törvény az gazdasági társaságok alábbi típusait szabályozza:
Közkereseti társaság („Kkt.”): A Kkt. olyan társaság, ahol a tagok arra vállalnak kötelezettséget, hogy korlátlan és egyetemleges felelősség mellett üzletszerű gazdasági tevékenységet folytatnak. A Kkt. jogi személyiséggel nem rendelkezik, ami azonban nem jelenti, hogy nem lehet jogok és kötelezettségek alanya vagy azt, hogy adózás szempontjából nem transzparens. A jogi személyiség hiánya csak a Kkt. személyegyesítő (és nem tőkeegyesítő) jellégére utal.
Betéti társaság („Bt.”): A Bt. esetében legalább egy tag (a beltag) felelőssége korlátlan a társaság kötelezettségeiért, miközben a többi, de legalább egy tag, (kültag) felelőssége a vagyoni hozzájárulására korlátozott.
Korlátolt felelősségű társaság („Kft.”): A Kft. olyan gazdasági társaság, amely előre meghatározott összegű törzsbetétekből álló törzstőkével (jegyzett tőkével) alakul, és amelynél a tag kötelezettsége a társasággal szemben csak törzsbetétének szolgáltatására és a társasági szerződésben esetleg megállapított egyéb vagyoni hozzájárulás szolgáltatására terjed ki. A társaság kötelezettségeiért – a Társasági Törvényben meghatározott kivétellel - a tag nem felel.
Részvénytársaság („Rt.”): Az Rt. olyan gazdasági társaság, amely előre meghatározott számú és névértékű részvényekből álló alaptőkével (jegyzett tőkével) alakul, és amelynél a tag (részvényes) kötelezettsége a részvénytársasággal szemben a részvény névértékének vagy kibocsátási értékének szolgáltatására terjed ki. A részvénytársaság kötelezettségeiért - törvényben meghatározott kivétellel - a részvényes nem felel. A részvénytársaság zártkörű (zártkörűen működő részvénytársaság) vagy nyilvános (nyilvánosan működő részvénytársaság) lehet.
Az egyesülés a tagok által gazdálkodásuk eredményességének előmozdítására és gazdasági tevékenységük összehangolására, valamint szakmai érdekeik képviseletére alapított jogi személyiséggel rendelkező kooperációs társaság. Az egyesülés saját nyereségre nem törekszik; vagyonát meghaladó tartozásaiért a tagok korlátlanul és egyetemlegesen felelnek.
2.2.3. A gazdasági társaság alapítása
A közkereseti, betéti vagy korlátolt felelősségű társaság, egyéni cég vagy zártkörűen működő részvénytársaság egyszerűsített eljárás keretében a társaságalapítás bejegyzése iránti kérelemhez a Cégtörvény mellékletében foglalt szerződésminta alapján készült alapító okirat csatolásával is alapítható. A közjegyzői okiratba foglalás és ellenjegyzés azonban ebben az esetben is kötelező. Az egyszerűsített eljárás esetén a társaságot az adószám megállapításáról szóló értesítést követő egy munkaórán belül bejegyzik. Az állami adóhatóság az adószámot az adóregisztrációs eljárásban egy munkanapon belül állapítja meg, ha azonban a cégbíróság által közölt adóazonosító szám(ok) alapján lefolytatott vizsgálat eredményeképpen valószínűsíthető, hogy az adószám megállapításának törvényben meghatározott akadálya van, úgy az adóhatóság az adószám megállapítása vagy megtagadása tárgyában 8 munkanapon belül dönt. Az adószám megállapításának jogerős megtagadása esetén a cégbíróság a cégbejegyzési kérelmet elutasítja.
A társasági szerződés minimális tartalma minden gazdasági társaság esetében:
a gazdasági társaság cégneve és székhelye;
a gazdasági társaság tagjainak feltüntetése (természetes személy esetén a természetes személyazonosító adatok (családi és utónév, illetve születési családi és utónév, születési hely és idő, anyja születési családi és utóneve) és lakcím, jogi személy esetén név (cégnév), székhely és cégjegyzékszám vagy nyilvántartási szám feltüntetésével);
a társaság főtevékenysége és valamennyi tevékenysége;
a társaság jegyzett tőkéje, az egyes tagok vagyoni hozzájárulása, valamint a jegyzett tőke rendelkezésre bocsátásának módja és ideje;
a társaság képviselete, ideértve a cégjegyzés módját;
a tagok (részvényesek) által kijelölt első vezető tisztségviselők, illetve - ha a társaságnál működik felügyelőbizottság, illetve könyvvizsgáló - az első felügyelőbizottsági tagok és az első könyvvizsgáló neve (lakóhely, székhely), továbbá jogi személy vagy jogi személyiség nélküli gazdasági társaság cégjegyzékszáma (nyilvántartási száma);
a gazdasági társaság működésének időtartama, ha a társaságot határozott időre alapítják;
mindaz, amit a Társasági Törvény az egyes társasági formáknál kötelezően előír.
A tagok (részvényesek) hozzájárulása pénzbeli és nem pénzbeli hozzájárulásból állhat. A nem pénzbeli hozzájárulás bármilyen vagyoni értékkel rendelkező dolog, szellemi alkotáshoz fűződő vagy egyéb vagyoni értékű jog - ideértve az adós által elismert vagy jogerős bírósági határozaton alapuló követelést is - lehet. A nem pénzbeli hozzájárulást szolgáltató tag (részvényes) a hozzájárulás szolgáltatásától számított ötéves jogvesztő határidőn belül helytállni tartozik a gazdasági társaságnak azért, hogy a társasági szerződésben megjelölt érték nem haladja meg a nem pénzbeli hozzájárulásnak a szolgáltatás idején fennálló értékét.
A Cégtörvény előírásai szerint, magyarországi lakóhellyel, illetve székhellyel rendelkező kézbesítési megbízott kijelölésére köteles a cégjegyzékben – jellemzően tulajdonosként – feltüntetett külföldi jogi személy vagy jogi személyiségű szervezet valamint az a külföldi természetes személy, amely belföldi lakóhellyel nem rendelkezik. Kézbesítési megbízott bármely magyarországi lakóhellyel, székhellyel rendelkező szervezet, illetve természetes személy lehet azzal, hogy a társaság tagjai, vezető tisztségviselői, illetve felügyelő bizottsági tagjai nem tölthetik be ezt a funkciót. A kézbesítési megbízott feladata, hogy a bíróságok és hatóságok által a cég működésével összefüggésben a külföldi személy részére kézbesítendő iratokat átvegye és azokat továbbítsa. A kézbesítési megbízott általi átvétellel vélelmezni kell, hogy az iratot a képviselt személy megkapta.
A társasági szerződés ellenjegyzésének vagy közokiratba foglalásának napjától a létrehozni kívánt gazdasági társaság előtársaságként (bejegyzés alatt álló társaság) működhet. Az előtársaság jogokat és kötelezettségeket szerezhet, de üzletszerű gazdasági tevékenységet csak a gazdasági társaság adószámának megállapítását követően folytathat. Bizonyos korlátozásokkal (pl.: részvény/üzletrész nem ruházható át az előtársaságra) ugyanazok a szabályok vonatkoznak, mint a bejegyzett társaságra. Az előtársasági időszak a társaság bejegyzésével ér véget és az előtársasági létszakaszban kötött jogügyletek a gazdasági társaság jogügyleteinek minősülnek. A hatályos számviteli szabályok értelmében az előtársasági időszakra vonatkozóan külön beszámolót és adóbevallást kell benyújtani.
2.2.4. A gazdasági társaságok legfőbb szerve
A gazdasági társaságok legfőbb szerve a legtöbb esetben a taggyűlés, amely az egyes gazdasági társasági formák esetében ettől eltérő elnevezéssel bír (pl.: tagok gyűlése, közgyűlés). Egyszemélyes társaság esetén a legfőbb szerv hatáskörében az egyedüli tag jár el. A gazdasági társaság legfőbb szerve dönt a társaság stratégiai ügyeiben. A gazdasági társaságok legfőbb szervének kizárólagos hatáskörét az egyes gazdasági társasági formák esetében külön határozza meg a törvény.
A tagok (részvényesek) a legtöbb esetben személyesen jelennek meg a legfőbb szerv ülésén, de lehetőség van képviselő megbízására is. A társasági szerződés módot adhat arra, hogy a tag (részvényes) vagy meghatalmazottja a legfőbb szerv ülésén való személyes részvétel helyett a tagsági jogait elektronikus hírközlő eszközök igénybevételével gyakorolja (telefon-, videokonferencia). Lehetőség van az írásbeli döntéshozatalra is, ekkor a társasági szerződésben kell meghatározni azokat az ügyeket, amelyekben a tagok ülés tartása nélkül írásban határozhatnak. Az írásbeli határozathozatal rugalmasságot biztosít külföldi tulajdonosoknak a jogaik gyakorlása során.
2.2.5. A gazdasági társaság ügyvezetése
A Társasági Törvény alkalmazásában ügyvezetésnek minősül a társaság irányításával összefüggésben szükséges mindazon döntések meghozatala, amelyek nem tartoznak a társaság legfőbb szervének vagy más társasági szervnek a hatáskörébe.
A gazdasági társaság ügyvezetését - a gazdasági társaságok egyes formáira vonatkozó rendelkezések szerint - a társaság vezető tisztségviselői vagy a vezető tisztségviselőkből álló testület látja el. Kkt. és Bt. esetében az ügyvezetést az üzletvezetésre jogosult tag(ok) vezető tisztségviselőként látjá(k) el. Az ügyvezetés a Kft. esetében az ügyvezető(k), részvénytársaság esetében (Zrt., Nyrt.) egy testületi szerv, az igazgatóság vagy az igazgatótanács (kivéve, ha a zártkörűen működű részvénytársaság ügyvezetését egy személy, a vezérigazgató látja el) feladata.
Vezető tisztségviselő - a közkereseti és a betéti társaság kivételével - csak természetes személy lehet. A vezető tisztségviselő a társaság belső működése körében a társasággal, illetve annak testületeivel, valamint más tisztségviselőivel kapcsolatos feladatait csak személyesen láthatja el, képviseletnek nincs helye. A vezető tisztségviselők társasági jogi jogviszonyban vagy munkajogviszonyban is eljárhatnak.
A vezető tisztségviselő feladatát önállóan látja el. E minőségében csak a jogszabályoknak, a társasági szerződésnek, valamint a társaság legfőbb szerve határozatainak van alávetve, és – az egyszemélyes gazdasági társaságok kivételével - a gazdasági társaság tagjai (részvényesei) által nem utasítható. A társaság legfőbb szerve csak abban az esetben és körben vonhatja el a vezető tisztségviselőknek, illetve az ügyvezető testületnek a társaság ügyvezetése körébe tartozó hatáskörét, amennyiben ezt a Társasági Törvény vagy a társasági szerződés lehetővé teszi.
A vezető tisztségviselők, ha velük szemben kizáró ok nem áll fenn, határozatlan időre, határozott idő alkalmazása esetén legfeljebb öt évre jelölhetők ki és bármikor indokolás nélkül visszahívhatók. Nem lehet vezető tisztségviselő,
akit bűncselekmény elkövetése miatt jogerősen szabadságvesztésre ítéltek az ehhez kapcsolódó hátrányos jogkövetkezmények alóli mentesülésig,
akit a vezető tisztségviselői tevékenységtől, vagy a gazdasági társaság főtevékenységétől eltiltottak az ítélet hatálya alatt,
aki megszüntetési eljárásban törölt cég vezetője, kizárólagos vagy többségi befolyást biztosító részesedéssel rendelkező tagja volt (a törlést követő öt évig),
akinek a vezetői, tagi felelősségét jogutód nélküli megszüntetést eredményező eljárás során más cég követeléseiért bíróság megállapította,
aki a vele szemben törvényességi felügyeleti eljárásban jogerős bírósági határozattal kiszabott pénzbírságot nem fizette meg,
a Kkt. és Bt. olyan volt tagja, aki a tagsági jogviszonya megszűnését követően 5 évig fennálló, a társasági tartozásokból eredő fizetési kötelezettségét nem teljesítette.
Emellett új társaság alapításakor, tulajdonosváltáskor, illetve vezető tisztségviselői tisztség változásakor a vezető tisztségviselő, többségi tulajdonos kapcsán lényegében kizáró okot jelent, ha jelentős, tartós adótartozása van, vagy olyan más gazdasági társaság jelenlegi vagy korábbi vezető tisztségviselője vagy tagja, amely társaság jelentős, tartós adótartozást halmozott fel, vagy nem egyenlített ki, illetve amely társaság adószámát törölték. Ilyen esetben ugyanis az adóhatóság a cég adószámának megállapítását megtagadja, így a gazdasági tevékenység ilyen tag, tisztségviselő részvételével nem kezdhető meg, illetve nem folytatható.
A vezető tisztségviselők felelőssége elsősorban az alábbiakra terjed ki:
az alapítás, a cégjegyzékbe bejegyzett adatok megváltozásának bejelentése és az éves beszámoló benyújtása a cégbíróság felé;
a tagok (részvényesek) kérésére a társaság ügyeiről felvilágosítás adása, a társaság üzleti könyveibe és irataiba való betekintés lehetővé tétele;
a társaság képviselete harmadik személyek, hatóságok és bíróság előtt.
A vezető tisztségviselők a gazdasági társaság ügyvezetését az ilyen tisztséget betöltő személyektől általában elvárható gondossággal, a gazdasági társaság érdekeinek elsődlegessége alapján kötelesek ellátni. A gazdasági társaság fizetésképtelenségével fenyegető helyzet bekövetkeztét követően, a vezető tisztségviselők ügyvezetési feladataikat a társaság hitelezői érdekeinek elsődlegessége alapján kötelesek ellátni.
A vezető tisztségviselők mellett a társaság munkavállalói cégvezetőnek kinevezhetők. A cégvezető számára önálló aláírási jogosultság is biztosítható. Emellett a vezető tisztségviselők a társaság munkavállalóit meghatározott körben képviseleti joggal ruházhatják fel.
2.2.6. A gazdasági társaság működésének felügyelete
A felügyelőbizottság legalább három, legfeljebb tizenöt tagból áll. Létrehozatala egyes esetekben lehetőség, más esetekben kötelezettség. Ha a gazdasági társaságnál felügyelőbizottság működik, az éves beszámolóról a gazdasági társaság legfőbb szerve csak a felügyelőbizottság írásbeli jelentésének birtokában határozhat.
A felügyelőbizottság létrehozatala az alábbi esetekben kötelező:
a nyilvánosan működő részvénytársaság esetében, kivéve, ha a részvénytársaság az egységes irányítási rendszer szabályai szerint működik, tehát az igazgatóság a felügyelőbizottság feladatait is ellátja;
zártkörűen működő részvénytársaság esetében, ha azt a szavazati jogok legalább öt százalékával rendelkező alapítók, illetve tagok (részvényesek) kérik;
a társaság formájára és működésének módjára tekintet nélkül, ha azt törvény a köztulajdon védelme érdekében vagy a társaság által folytatott tevékenységre figyelemmel előírja;
ha a gazdasági társaság teljes munkaidőben foglalkoztatott munkavállalóinak létszáma éves átlagban a 200 főt meghaladja, mely esetben a felügyelőbizottság tagjainak egyharmada a munkavállalók képviselőiből áll.
2.2.7. Könyvvizsgáló
A könyvvizsgáló feladata, hogy gondoskodjon annak megállapításáról, hogy a gazdasági társaság beszámolója megfelel-e a jogszabályoknak, továbbá megbízható és valós képet ad-e a társaság vagyoni és pénzügyi helyzetéről, működésének eredményéről.
Kötelező a könyvvizsgáló választása minden kettős könyvvitelt vezető vállalkozás számára kivéve a számvitelről szóló 2000. évi C. törvényben („Számviteli Törvény”) és más jogszabályokban meghatározott esetekben. A Számviteli Törvény értelmében nem kötelező a könyvvizsgáló választása, ha az alábbi két feltétel együttesen teljesül:
Azonban a fenti határérték alapján történő mentesség nem vonatkozik azon társaságokra, melyek könyvvizsgálatát jogszabály írja elő például: hitelintézetek, takarékszövetkezetek, konszolidálásba bevont vállalkozások, külföldi székhelyű vállalkozások magyarországi fióktelepe, valamint azon társaságok, melyek a számviteli törvényből eredő lehetőséggel élve, a valós és hű kép érdekében eltérnek a számviteli törvény előírásaitól.
Amennyiben a könyvvizsgáló megválasztására jogszabályi kötelezettség nincs, a gazdasági társaság bármikor választhat könyvvizsgálót. Ha a társaság könyvvizsgálót választ, a társaság legfőbb szervének feladata, hogy a könyvvizsgálóval kötendő szerződés lényeges tartalmát meghatározza. Az első könyvvizsgálót kötelező feltüntetni a társasági szerződésben. Ezt követően a könyvvizsgáló nevét a társasági szerződésnek nem kell tartalmaznia, azonban a cégbíróságon be kell jelenteni a változást. A könyvvizsgáló nem alakíthat ki olyan kapcsolatot a társaság ügyvezetésével, ami a könyvvizsgálat pártatlanságát veszélyeztetné.
2.2.8. Kisebbségi jogok
Azok a tagok (részvényesek), akik a szavazatok legalább öt százalékával rendelkeznek, bizonyos kisebbségi jogokkal bírnak. A kisebbségi jogok magukban foglalják, hogy ezek a tagok (részvényesek) bármikor kérhetik az ügyvezetéstől a társaság legfőbb szervének összehívását, a cégbíróságtól, hogy rendelje el az éves beszámoló vagy az utolsó két év ügyvezetésében történt más esemény könyvvizsgálatát, ha azt a társaság legfőbb szerve elutasította vagy a határozathozatalt mellőzte.
Ha a gazdasági társaság legfőbb szerve elvetette azt az indítványt, hogy a társaságnak a tagok, a vezető tisztségviselők vagy a felügyelőbizottsági tagok, illetve a társaság választott könyvvizsgálója ellen támasztható követelése érvényesítésre kerüljön, továbbá, ha a társaság legfőbb szerve a szabályszerűen bejelentett ilyen indítvány tárgyában a határozathozatalt mellőzte, a követelést a kisebbségi jogokkal rendelkezőt tagok (részvényesek) gazdasági társaság nevében keresettel maguk érvényesíthetik.
2.2.9. Hitelezővédelem
Egy meghatározott körben a Társasági Törvény kizárja a tagok (részvényesek) korlátolt felelősségét. A korlátolt felelősségű társaság és a részvénytársaság jogutód nélküli megszűnése esetén nem hivatkozhat korlátolt felelősségére az a tag (részvényes), aki ezzel visszaélt. A korlátolt felelősségű társaság és a részvénytársaság azon tagjai (részvényesei), akik korlátolt felelősségükkel, illetve a társaság elkülönült jogi személyiségével a hitelezők rovására visszaéltek, korlátlanul és egyetemlegesen felelnek a megszűnt társaság ki nem elégített kötelezettségeiért.
Ha a gazdasági társaság egymást követő két teljes üzleti évben nem rendelkezik a társasági formájára kötelezően előírt jegyzett tőkének megfelelő összegű saját tőkével a társaság tagjai (részvényesei) a második év Számviteli Törvény szerinti beszámolójának elfogadásától számított három hónapon belül kötelesek a szükséges saját tőke biztosításáról gondoskodni. Ha ennek a kötelezettségnek nem tesznek eleget, határozniuk kell a társaság más gazdasági társasággá való átalakulásáról, vagy rendelkezniük kell jogutód nélküli megszűnéséről.
2.2.10. Minősített befolyásszerzés
Ha a korlátolt felelősségű társaságban vagy a zártkörűen működő részvénytársaságban annak tagja (részvényese) az alapítást követően 75 százalékot meghaladó minősített többséget biztosító befolyást szerez, a befolyásszerző köteles azt a befolyás létrejöttét a cégbíróságnak bejelenteni. Amennyiben a tagok egyhangú határozattal nem zárták ki a társasági szerződésben, a társaság bármely tagja (részvényese) kérheti, hogy a minősített befolyásszerző az üzletrészét (részvényét) piaci értékén vásárolja meg, azonban legalább a gazdasági társaság saját tőkéjéből az üzletrészre (részvényre) jutó résznek megfelelő értéken.
A szavazati jogok több mint ötven százalékának, a vállalkozás vezető tisztségviselői többségének kijelölésére vagy visszahívására való jog, vagy a másik vállalkozás döntéseinek meghatározó befolyásolására való tényleges képesség (közvetlen irányítás) egyesülés vagy felvásárlás útján történő megszerzése esetén a vállalkozás a tisztességtelen piaci magatartás és a versenykorlátozás tilalmáról szóló 1996. évi LVII. törvény („Versenytörvény”) hatálya alá tartozik és bizonyos esetekben a hatáskörrel rendelkező hatóság engedélye szükséges.
2.2.11. A gazdasági társaságok megszüntetése és átalakulása
A gazdasági társaságok jogutóddal és jogutód nélkül is megszűnhetnek. A jogutód nélküli megszűnés esetei a következők:
a társasági szerződésben meghatározott időtartam eltelt, vagy más megszűnési feltétel megvalósult;
a társaság legfőbb szerve elhatározza a társaság jogutód nélküli megszűnését (felszámolás, végelszámolás);
a társaság tagjainak száma egyre csökken, kivéve a korlátolt felelősségű társaság és a részvénytársaság esetén;
a cégbíróság a Cégtörvényben meghatározott okok miatt megszünteti;
Amennyiben a társaság felszámolással szűnik meg, az eljárásra a csődeljárásról és a felszámolási eljárásról szóló 1991. évi XLIX. törvény rendelkezései az irányadóak.
2.2.12. A gazdasági társaság átalakulása
Jogutóddal szűnik meg a társaság, társasági formaváltás, egyesülés és szétválás (a továbbiakban együtt: átalakulás) esetén. Gazdasági társaságok egyesülése esetén két vagy több gazdasági társaságból egyetlen jogutód gazdasági társaság jön létre. Gazdasági társaság szétválása esetén a gazdasági társaság két vagy több gazdasági társaságra válhat szét.
Az átalakulás szabályait a Társasági Törvény és a Számviteli Törvény tartalmazza. Az átalakulással létrejövő társaságnak nincs előtársasági létszakasza, a jogutód gazdasági társaság a cégbírósági bejegyzést követően kezdheti meg tevékenységét. A változások átvezetéséig a jogelőd társaság változatlan formában folytatja a tevékenységét.
Az átalakulással létrejövő gazdasági társaság az átalakult gazdasági társaság általános jogutódja. A jogutód gazdasági társaságot illetik meg a jogelőd gazdasági társaság jogai, és terhelik a jogelőd gazdasági társaság kötelezettségei. Szétválás esetén az átalakuló társaság jogait és kötelezettségeit meg kell osztani a szétválási szerződésben, de a jogutód társaságok korlátlanul és egyetemlegesen felelősek maradnak azokért a kötelezettségekért, amelyek nem kerültek megosztásra.
Átalakulás esetén vagyonmérleg-tervezetet és vagyonleltár-tervezetet kell készíteni az átalakuló és a jogutód társaság számára is. A vagyonmérleg-tervezeteket és a vagyonleltár-tervezeteket független könyvvizsgálóval ellenőriztetni kell, aki nem lehet az átalakuló gazdasági társaság könyvvizsgálója.
Egyesülés esetén a Versenytörvény rendelkezéseire is figyelemmel kell lenni, ennek megfelelően bizonyos esetekben kérni kell a hatáskörrel rendelkező versenyhatóság, illetőleg esetlegesen az Európai Unió Bizottságának engedélyét is.
A tőkeegyesítő társaságok határokon átnyúló egyesüléséről szóló 2007. évi CXL. törvény alapján a korlátolt felelősségű társaságok és a részvénytársaságok határozhatnak az Európai Unióban alapított társasággal történő a határokon átnyúló egyesüléséről. A határokon átnyúló egyesüléséről szóló törvény a 2005/56/EK irányelvnek való megfelelést szolgálja és lehetővé teszi az EU-n belüli társaságok rugalmas egyesülését és lehetőséget ad a pénzügyi és adótervezésre.
2.2.13. Korlátolt felelősségű társaság
A korlátolt felelősségű társaság – a korlátolt felelősségből és az egyszerű formai követelményekből adódóan – a legelterjedtebb gazdasági társulási forma Magyarországon.
Minden gazdasági társaság létesítő okiratában feltüntetendő adatokon kívül a korlátolt felelősségű társaság létesítő okiratának tartalmaznia kell minden tag vagyoni hozzájárulásának mértékét és a szavazati jogokat.
A korlátolt felelősségű társaság törzstőkéje a tagok által szolgáltatott törzsbetétekből áll. A jegyzett tőke minimális mértéke 500 000 forint (nagyságrendileg 1 700 euro). Amennyiben a tag nem pénzbeli hozzájárulást teljesít, akkor a hozzájárulás értékét maguk állapítják meg és azt a tagok fogadják el. Amennyiben a nem pénzbeli hozzájárulás értékelésénél független könyvvizsgálót nem vett igénybe a gazdasági társaság, akkor meg kell határozni, hogy milyen szempontok alapján történt a hozzájárulás értékelése.
A tagok törzsbetéteinek értéke nem lehet kevesebb 100 000 forintnál és a törzsbetétnek tízezerrel oszthatónak kell lennie. Egy tagnak csak egy törzsbetéte lehet, de egy törzsbetétnek több tulajdonosa is lehet.
A társaság tagjai törzsbetétjük szolgáltatásán kívül egyéb vagyoni értékű szolgáltatás (a továbbiakban: mellékszolgáltatás) teljesítésére is kötelezettséget vállalhatnak a társasági szerződésben. A mellékszolgáltatásért a tagot külön díjazás illetheti meg.
A társasági szerződés feljogosíthatja a taggyűlést arra, hogy a veszteségek fedezésére pótbefizetési kötelezettséget írjon elő a tagok számára. A szerződésben meg kell határozni azt a legmagasabb összeget, amelynek befizetésére a tag kötelezhető, továbbá a pótbefizetés teljesítésének módját, gyakoriságát, ütemezését, valamint a visszafizetés rendjét. A pótbefizetés összege a tag törzsbetétjét nem növeli, a társaság könyveiben lekötött tartalékként kell kimutatni. A veszteség pótlásához nem szükséges pótbefizetéseket a tagok részére vissza kell fizetni.
A társaság bejegyzését követően a tagok jogait és a társaság vagyonából őket megillető hányadot az üzletrész testesíti meg. A legtöbb esetben az üzletrész mértéke a tagok törzsbetétéhez igazodik. A társasági szerződés azonban egyes üzletrészeket a többiekétől eltérő tagsági jogokkal ruházhat fel. Ennek megfelelően például az eltérő jogokkal felruházott üzletrészek kedvezőbb osztalékra vagy szavazati jogra vonatkozó jogokat is biztosíthatnak.
Az üzletrész írásbeli szerződéssel átruházható, de harmadik személyre csak akkor lehet átruházni, ha a tag a törzsbetétét teljes mértékben befizette. A tagot, a társaságot vagy a taggyűlés által kijelölt személyt az adásvételi szerződés útján átruházni kívánt üzletrészre elővásárlási jog illeti meg, de ez a jog a társasági szerződésben kizárható vagy korlátozható. Az elővásárlási jog nem átruházható.
A tagok az üzletrész kívülálló személyre történő átruházását a társaság beleegyezéséhez köthetik. Az üzletrész fő szabály szerint öröklés, ajándékozás útján is átszállhat, de az adásvételi szerződésen kívüli jogcímen történő átruházás a társasági szerződésben kizárható vagy korlátozható.
A társaság kifizetései
A társaság saját tőkéjéből a tagok javára, azok tagsági jogviszonyára figyelemmel kifizetést a Társasági Törvénynek és a Számviteli Törvénynek megfelelően - a törzstőke leszállításának esetét kivéve - a tárgyévi adózott eredményből, eredménytartalékából, valamint a tőketartalékból teljesíthet. Nem kerülhet sor kifizetésre, ha a társaságnak a saját tőkéje nem éri el - vagy a kifizetés következtében nem érné el - a társaság törzstőkéjét.
A tagot a társaságnak az éves beszámoló szerinti tárgyévi adózott eredményéből arányos hányad (osztalék) illeti meg. Az üzleti év közben a taggyűlés osztalékelőleg fizetéséről akkor határozhat, ha a közbenső mérleg alapján megállapítható, hogy a társaság rendelkezik az osztalék fizetéséhez szükséges fedezettel és a tagok vállalják az osztalékelőleg visszafizetését, amennyiben utóbb az éves beszámoló alapján az osztalékfizetésre nem lenne jogszabályi lehetőség.
A korlátolt felelősségű társaság legfőbb szerve a taggyűlés. A taggyűlést legalább évente egyszer össze kell hívni.
A taggyűlés kizárólagos hatáskörébe tartozik különösen:
az éves és a közbenső beszámoló jóváhagyása;
az osztalék ésosztalékelőleg fizetésének elhatározása;
pótbefizetés elrendelése és visszatérítése;
elővásárlási jog gyakorlása a társaság által; az elővásárlásra jogosult személy kijelölése;
az üzletrész kívülálló személyre történő átruházásánál a beleegyezés megadása;
az ügyvezető megválasztása, visszahívása és díjazásának megállapítása (hacsak nem ruházták ezeket a jogokat a felügyelőbizottságra);
a felügyelőbizottság tagjainak és a könyvvizsgálónak a megválasztása, visszahívása és díjazásának megállapítása;
olyan szerződés megkötésének jóváhagyása, amelyet a társaság saját tagjával, ügyvezetőjével vagy azok közeli hozzátartozójával, illetve élettársával köt;
a tagok, az ügyvezetők, a felügyelőbizottsági tagok, illetve a könyvvizsgáló elleni követelések érvényesítése;
a társaság beszámolójának, ügyvezetésének, gazdálkodásának könyvvizsgáló által történő megvizsgálásának elrendelése;
a társaság jogutód nélküli megszűnésének, átalakulásának elhatározása;
a társasági szerződés módosítása, beleértve a törzstőke felemelését és csökkentését és a kapcsolódó jogokat;
Főszabály szerint az ügyvezető a társaság székhelyére hívja össze a taggyűlést. A Társasági Törvény alapján a taggyűlés olyan módon is megtartható, hogy a tagok a taggyűlésen nem közvetlen személyes jelenléttel, hanem erre alkalmas, a tagok közötti párbeszédet, illetve vitát korlátozás nélkül lehetővé tevő elektronikus hírközlő eszköz közvetítésével vesznek részt.
A társasági szerződés, az ülés tartása nélküli határozathozatalt is lehetővé teheti. Ebben az esetben a határozat tervezetét el kell küldeni a tagoknak, akik szavazatukat írásban vagy más bizonyítható módon adják le. A határozatot az utolsó szavazat beérkezését követő napon kell meghozottnak tekinteni.
A társaságot egy tag is alapíthatja, illetve ilyen társaság létrejöhet úgy is, hogy a már működő társaság valamennyi üzletrészének tulajdonát egy tag szerzi meg. Az egyszemélyes társaságnál a taggyűlési hatáskörbe tartozó kérdésekben az egyedüli tag dönt. Fontos formai szabály, hogy az egyszemélyes társaság és annak tagja közötti szerződés érvényességéhez a szerződés közokiratba vagy teljes bizonyító erejű magánokiratba foglalása szükséges.
2.2.14. Részvénytársaság
A részvénytársaság zárt körben vagy nyilvánosan alapítható. A Társasági Törvény a két társasági típust külön szabályozza azzal, hogy a zártkörűen működő részvénytársaságra vonatkozó szabályokat kell alkalmazni, hacsak a nyilvánosan működő részvénytársaságra vonatkozó szabályok eltérően nem rendelkeznek.
A jegyzett tőke minimuma 5 millió forint (hozzávetőlegesen 17 000 euro) a zártkörűen működő részvénytársaságok és 20 millió forint (hozzávetőlegesen 69 000 euro) a nyilvánosan működő részvénytársaságok esetében. A részvénytársaság megemelheti az alaptőkéjét új részvények forgalomba hozatalával, az alaptőkén felüli vagyon terhére, dolgozói részvény forgalomba hozatalával és átváltoztatható kötvény forgalomba hozatalával. Az alaptőkén felüli vagyon alaptőkésítése és a dolgozói részvények forgalomba hozatalával történő emelés viszont kizárólag zártkörűen történhet meg.
A részvénytársaság által kibocsátott részvény tagsági jogokat megtestesítő, névre szóló, névértékkel rendelkező forgalomképes értékpapír. A kapcsolódó szabályozást a tőkepiacról szóló 2001. évi CXX. törvény tartalmazza („Tőkepiaci Törvény”). Az összes részvény névértékének összege a részvénytársaság alaptőkéje.
A magyar jogszabályok alapján csak névre szóló részvények bocsáthatók ki nyomdai úton vagy dematerializált formában. A nyilvánosan működő részvénytársaság csak dematerializált részvényt bocsáthat ki. Dematerializált részvények esetén a részvényt jelképező adatösszességet egy értékpapírszámlán tartják nyilván. A részvényes csak abban az esetben gyakorolhatja jogait, ha az igazgatóság által vezetett részvénykönyvbe bejegyezték.
A Társasági Törvény által szabályozott részvényfajták:
osztalékelsőbbség;
részvénytársaság jogutód nélkül történő megszűnése esetén a felosztásra kerülő vagyonból történő részesedés elsőbbsége (likvidációs hányadhoz fűződő elsőbbség);
a szavazati joggal összefüggő elsőbbség;
vezető tisztségviselő vagy felügyelőbizottsági tag kijelölésére vonatkozó elsőbbség, valamint;
elővásárlási jog (csak zártkörűen működő részvénytársaság esetén bocsátható ki);
külön törvényben meghatározott egyéb elsőbbségi jog.
A részvénytársaság olyan névre szóló kötvényt is kibocsáthat, amelyet a kötvényes kérésére részvénnyé kell átalakítani és olyat is, amely utóbb, az alaptőke felemelésekor tulajdonosának jegyzési jogot biztosít.
A részvényes jogosult a közgyűlésen részt venni, tájékoztatást kérni, indítványt és javaslatot tenni és szavazati joggal rendelkező részvény esetén szavazni. A nyilvánosan működő részvénytársaság meghatározhatja az egy részvényes által gyakorolható szavazati jog legmagasabb mértékét.
Azok a részvényesek, akik a szavazatok legalább öt százalékával rendelkeznek, kérhetik az igazgatóságtól, hogy napirendi pontot vegyen fel a közgyűlés napirendjére.
Az alábbi ügyek a részvénytársaság közgyűlésének kizárólagos hatáskörébe tartoznak:
döntés az alapszabály megállapításáról és módosításáról;
az igazgatóság tagjainak, illetve a vezérigazgatónak, továbbá a felügyelőbizottság tagjainak és a könyvvizsgálónak a megválasztása, visszahívása, díjazásának megállapítása;
a Számviteli Törvény szerinti beszámoló jóváhagyása, döntés - ha a Társasági Törvény másként nem rendelkezik - osztalékelőleg fizetéséről;
döntés - ha a Társasági Törvény másként nem rendelkezik - az átváltoztatható vagy jegyzési jogot biztosító kötvény kibocsátásáról;
döntés - ha a Társasági Törvény másként nem rendelkezik - az alaptőke felemeléséről;
döntés - ha a Társasági Törvény másként nem rendelkezik - az alaptőke leszállításáról;
döntés a jegyzési elsőbbségi jog gyakorlásának kizárásáról, illetve az igazgatóság felhatalmazásáról a jegyzési elsőbbségi jog korlátozására, illetve kizárására;
A nyilvánosan és a zártkörűen működő részvénytársaság esetében is lehetőség van a közgyűlés elektronikus hírközlőeszköz útján történő megtartására.
A nyilvánosan működő részvénytársaság esetében a közgyűlés kizárólagos hatáskörébe tartozik a vezető tisztségviselők, felügyelőbizottsági tagok, valamint vezető állású munkavállalók hosszú távú díjazásának és ösztönzési rendszerének irányelveiről, keretéről rendszeréről való döntés.
Főszabály szerint az igazgatóság a részvénytársaság ügyvezető szerve, amely legalább három, legfeljebb tizenegy természetes személy tagból áll. Elnökét vagy maga választja tagjai közül, vagy közvetlenül a közgyűlés. Az igazgatóság független testület, amely ügyrendjét maga állapítja meg.
Az alapszabály úgy is rendelkezhet, hogy igazgatóság választására nem kerül sor és az igazgatóság meghatározott jogait egy vezető tisztségviselő (vezérigazgató) gyakorolja.
A nyilvánosan működő részvénytársaságnál, ha az alapszabály úgy rendelkezik, igazgatóság és felügyelőbizottság helyett egységes irányítási rendszert megvalósító igazgatótanács működhet.
2.3. Munkajog
A munkajogi szabályokat 2012. július 1-től a 2012. évi I. törvény („Munka Törvénykönyve”) rendezi.
Ami az alakszerűséget illeti a munkaviszonyt létesítő munkaszerződéseket, annak bármiféle módosítását, valamint a munkaviszony megszüntetését írásba kell foglalni. A szerződést magát és a foglalkoztatáshoz kapcsolódó iratokat az adóhatóság valamint a munkaügyi hivatal bármikor megvizsgálhatja. A munkajogi szabályozás nagyban hasonlít más európai országok munkajogához abban, hogy csak minimális tartalmi követelményeket állapít meg a munkaszerződésre. A munkaszerződések tartama általában határozatlan időre szól. A munkaviszony kezdetén a felek legfeljebb három, kollektív szerződés esetében hat hónap időtartamra próbaidőt köthetnek ki. Határozott időre szóló munkaszerződés kötése is lehetséges, azonban ennek meghosszabbítására a munkáltató jogos gazdasági érdekének fennállása esetén kerülhet sor és az időtartama a szerződés meghosszabbításával együtt sem lépheti túl az 5 évet. A határozott idejű munkaviszony megszűnésétől számított 6 hónapon belül ismét határozott idejű munkaviszonyt létesíteni csak munkáltatói jogos érdek fennállása esetén lehetséges. Határozott időre szóló munkaszerződést további határozott időre való meghosszabbítása esetén az illetékes munkaügyi bíróság azt határozatlan időre szólónak nyilváníthatja.
A munkaviszony megszüntetése általában a felek közös megegyezésén vagy az egyik fél egyoldalú felmondásán alapul. Megjegyzendő, hogy a munkáltatói felmondást indokolni kell és az indoklásnak valósnak és okszerűnek kell lennie. A munkavállaló munkaviszonyát felmondással indokolás nélkül is megszüntetheti. Azonnali hatályú felmondás esetén mind a munkavállalónak, mind a munkáltatónak alapos és igazolt indokokkal kell szolgálnia. Kiemelendő, hogy a munkavállaló számára 30 napos jogvesztő határidő áll nyitva jogorvoslatra, ha úgy véli, hogy a felmondás, vagy az azonnali hatályú felmondás indokolása jogellenes. A szakszervezetek szerepe védeni és képviselni a munkavállalók törvényes jogait és érdekeit. Ezek a szervezetek lényegében csak a közszektorban erősek: állami vasút, tömegközlekedési társaságok, repülőtér és légitársaság, egészségügyi dolgozók stb.
Habár a jog biztosítja a részmunkaidős foglalkoztatást és a távmunkavégzést („otthoni iroda”) ezek a módszerek még nem alkalmazottak széles körben. A hagyományos munkaidő heti 40 óra hétfőtől péntekig. A munkaidő feltételeit (mint például a felső határt) valamint a túlóráért járó többlet díjazás számítását a jogszabály szigorúan rendezi.
Az éves fizetett alapszabadság 20 munkanap, ami a munkavállaló életkorával együtt sávosan növekszik legfeljebb harminc napig. A terhes illetve a szülő nőket 24 hét szülési szabadság illeti meg. A gyermekgondozási segély fő szabály (azaz egy egészséges gyermek) esetén legfeljebb a gyermek harmadik évének betöltéséig jár. A munkajog védelemben részesíti a szülési szabadságon lévő, valamint a gyermekgondozási segélyben részesülő anyákat a munkaviszony rendes felmondása ellen. Az öregségi teljes nyugdíjra jogosító korhatár 65 év.
2.4. Külföldiek foglalkoztatására vonatkozó szabályok
Néhány kivételtől eltekintve a külföldieknek munkavállalási engedélyre van szükségük, amennyiben Magyarországon kívánnak munkát vállalni. A munkavállalási engedéllyel kapcsolatban először azt kell megvizsgálni, hogy a munkavállaló valamely EU tagállam állampolgára-e vagy harmadik országé.
Harmadik országbeli állampolgárok foglalkoztatása (nem EU tagállam állampolgárai)
Harmadik országok állampolgárait – néhány speciális kivétellel – Magyarországon csak munkavállalási engedéllyel lehet foglalkoztatni.
Az egyéni munkavállalási engedély általában legfeljebb két évre adható azzal, hogy legfeljebb további két évvel meghosszabbítható. Hivatalosan a munkavállaló igényli a munkavállalási engedélyt, de először a munkáltatónak kell igazolnia, hogy megpróbálta a kérdéses beosztást belföldi munkavállalókkal betölteni a munkaügyi központ által. Ezt követően a foglalkoztató munkavállalási engedély iránt kérelmet nyújt be a munkavállaló személyes adatait és szakképzettségét is tartalmazó hiteles iratokkal. A külföldi munkavállalók tekintetében szigorú bejelentési előírások vonatkoznak a foglalkoztatókra.
Bizonyos esetekben, a szabályozás a munkaerőpiaci helyzet vizsgálata nélkül is megengedi harmadik országbeli állampolgároknak a munkavállalási engedély megadását. Ezek az esetek többek között, de nem kizárólagosan, a kulcsszemélyzetként történő foglalkoztatás egy Magyarországon alapított külföldi érdekeltségű vállalkozásban, vagy amikor egy többségi külföldi tulajdonban lévő gazdasági társaság külföldi munkavállalóinak létszáma nem haladja meg a teljes foglalkoztatási létszám 5 százalékát.
Más esetekben lehetséges harmadik országbeli állampolgárok foglalkoztatása csupán formális bejelentéssel és munkavállalási engedély nélkül. Csak egyidejű bejelentéssel lehet munkát végezni például a fióktelepek és külföldi cégek képviseleti irodáinak vezetőjeként, vagy külföldi részesedéssel rendelkező gazdasági társaság vezető tisztségviselőjeként, felügyelő bizottsági tagjaként. A foglalkoztató felelős a megfelelő bejelentésért és a külföldiek munkavállalási engedély nélkül való foglalkoztatásának feltételeit igazoló pontos dokumentációért.
A megfelelő, tartózkodásra jogosító vízum alapján a Magyarországon foglalkoztatott külföldi állampolgárok kötelesek tartózkodási engedélyt igényelni a Bevándorlási és Állampolgársági Hivataltól.
Nem EU állampolgárok tényleges munkájukat Magyarországon csak valamennyi, magyarországi foglalkoztatásukhoz szükséges engedély és dokumentum megszerzése után kezdhetik meg.
EU tagállamok állampolgárainak foglalkoztatása
Általánosságban 2009. január 1-jétől az EU állampolgárok és családtagjaik munkavállalási engedély nélkül vállalhatnak munkát Magyarországon. A foglalkoztató az általános szabályok szerint köteles bejelenteni az EU állampolgárok foglalkoztatási adatait a munkaügyi központnak. A munkaügyi központ statisztikai célokból nyilvántartást vezet a bejelentett adatokról.
Nincs szükségük tartózkodási engedélyre azoknak az EU állampolgároknak, akik munkavállalás céljából három hónapnál hosszabb időt kívánnak az országban tölteni, mindazonáltal kötelesek a meghosszabbított tartózkodás adatait bejelenteni a Bevándorlási és Állampolgársági Hivatalnak és tartózkodási kártyát igényelni.
Néhány lényeges jogszabály
3.1. Társasági adó
3.1.1. A társasági adó alanyai
3.1.2. Az adóalap megállapítása
3.1.3. Jövedelemminimum
3.1.4. Társasági adókulcs
3.1.5. Adókedvezmények
3.1.6. Adóbevallási és fizetési határidők
3.2. Személyi jövedelemadó
3.2.1. A személyi jövedelemadó alanyai
3.2.2. Adóköteles jövedelem
3.2.3. Adókulcsok
3.2.4. Családi adókedvezmény
3.2.5. Vállalkozói személyi jövedelemadó
3.2.6. Adóbevallási és fizetési határidők
3.3. Helyi adók
3.3.1. Helyi iparűzési adó
3.3.2. Építményadó
3.3.3. Telekadó
3.3.4. Idegenforgalmi adó
3.4. Általános forgalmi adó
3.4.1. Adóalanyok és alkalmazási hatály
3.4.2. Teljesítés helye termék értékesítése és szolgáltatás nyújtása esetén
3.4.3. Adókulcsok
3.4.4. Az adólevonási jog korlátozása
3.4.5. Egyéb speciális szabályok
3.4.6. Intrastat jelentés
3.4.7. Adóbevallási és fizetési határidők (áfa bevallás, összesítő nyilatkozat)
3.4.8. Áfa visszatéríttetés
3.5. KIVA (Kisvállalati adó)
3.6. KATA (Kisadózók tételes adója)
3.7. Egyéb adók és járulékok
3.7.1. Nyugdíjbiztosítási, egészségbiztosítási-, és munkaerő-piaci járulék (társadalombiztosítási járulék): Szociális hozzájárulási adó
3.7.2. Egészségügyi hozzájárulás
3.7.3. Szakképzési hozzájárulás
3.7.4. Cégautóadó
3.7.5. Gépjárműadó
3.7.6. Regisztrációs adó
3.7.7. Baleseti adó
3.7.8. Biztosítási adó
3.7.9. Innovációs járulék
3.7.10. Környezetvédelmi termékdíj
3.7.11. Egyszerűsített vállalkozói adó (EVA)
3.7.12. Egyszerűsített közteherviselési hozzájárulás (EKHO)
3.7.13. Robin Hood adó
3.7.14. Bankadó
3.7.15. Pénzügyi tranzakciós illeték
3.7.16. Távközlési adó
3.7.17. Közműadó
3.7.18. Energiaadó
3.7.19. Jövedéki adó
3.7.20. Illeték
3.7.21. Népegészségügyi termékadó
3.8. Forrásadó
3.9. Kettős adóztatást elkerülő egyezmények
3.10. A transzferárakkal kapcsolatos szabályozás
3.11. Munkáltatói költségek – bér, béren kívüli juttatások, egyes meghatározott juttatások esetén
3.12. Offshore társaságok
4.4. A beszámoló közzététele
4.5.1. Könyvvizsgálati kötelezettség 2013-ban
5.1. Országok, melyekkel Magyarország a kettős adóztatás elkerüléséről egyezményt kötött
Szűcs és Társai • ügyvédi társulás
© 2014 RSM DTM Minden jog fenntartva Facebook